游武夷以相期拾瑶草分韻賦詩得瑶字
作者：朱熹
朝代：宋

paragraphs: 秋聲入庭戶，殘暑不敢驕。
起趁汗漫期，兩袂天風飄。
眷焉此家山，名號列九霄。
相與一來集，曠然心朗寥。
棲息共雲屋，追尋喚漁舠。
一水屢縈回，千峯鬰岧嶢。
蒼然大隠屏，林端聳孤標。
下有雲一壑，仙人久相招。
授我黄素書，贈我英瓊瑶。
茅茨幾時見，自此遺紛囂。